钦定古今图书集成/明伦汇编/皇极典/第239卷 > 《谢赐御书诗表》苏轼
## 钦定古今图书集成/明伦汇编/皇极典/第239卷 > 《谢赐御书诗表》苏轼

臣轼言：“今月十五日，赐宴东宫，伏蒙圣恩赐臣御书
诗一首者。玉斝金尊，霈若云天之泽；宝章宸翰，焕乎
奎壁之文。喜溢心颜，光生怀袖。伏念臣猥缘末技，获
玷清流。早岁数奇，已老江湖之上；馀生何幸，得依日
月之光。入侍燕闲，与闻讲学。卒桓荣之业，因人而成；
登刘洎之床，则臣岂敢？夫何珍赐，亦及微躯。此盖伏”
遇皇帝陛下，道本生知，才惟天纵。文不数于游、夏，书
已逼于锺、王。心慕手追，陋文皇之曲学；笔纵字大，笑
宋武之未工。知臣遭遇之难，欲以显荣其老。镂之金
石，庶传玩于人人；付与子孙，俾输忠于世世。